KOMISSION ASETUS (EY) N:o 2105/98,
annettu 1 päivänä lokakuuta 1998,
asetuksen (EY) N:o 2628/97 muuttamisesta nautaeläinten tunnistus- ja rekisteröintijärjestelmän alkuvaiheen siirtymäkauden säännösten osalta (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97 (1) ja erityisesti sen 10 artiklan f alakohdan,
sekä katsoo, että
komission asetuksessa (EY) N:o 2628/97 (2) säädetään yksityiskohtaiset säännöt nautaeläinten tunnistus- ja rekisteröintijärjestelmän alkuvaiheen siirtymäkauden säännösten osalta,
vaikeuksien välttämiseksi yhteisön sisäisessä nautaeläinten kaupassa on tarpeen selkeyttää sovelletettavia sääntöjä; tietyissä jäsenvaltioissa on tarpeen sallia siirtymäajaksi 1 päivään maaliskuuta 1999 asti niiden 1 päivän tammikuuta 1998 jälkeen syntyneiden nautaeläinten kauppa, joilla on eläinten tunnistamisesta ja rekisteröinnistä 27 päivänä marraskuuta 1992 annetun neuvoston direktiivin 92/102/ETY (3) mukaiset korvamerkit,
tämä ratkaisu on perusteltu, koska se antaa jäsenvaltioille mahdollisuuden käyttää nykyisiä korvamerkkien varastojaan ja sillä vältetään käytännön vaikeudet kaikkien niiden nautaeläinten, joilla saadaan käydä yhteisön sisäistä kauppaa, nopeasta uudelleen tunnistamisesta,
sen vuoksi olisi muutettava asetusta (EY) N:o 2628/97,
asetuksen (EY) N:o 820/97 4 artikla huomioon ottaen on tarpeen soveltaa tässä asetuksessa säädettyjä toimenpiteitä 1 päivästä syyskuuta 1998, ja
tässä asetuksessa säädetyt toimenpiteet ovat Euroopan maatalouden ohjaus- ja takuurahasto -komitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen (EY) N:o 2628/97 1 artiklaan 6 kohta seuraavasti:
"6. Alankomaiden, Belgian, Italian, Portugalin, Ranskan, Saksan ja Yhdistyneen kuningaskunnan (Pohjois-Irlantia lukuun ottamatta) kansalliseen karjaan kuuluvilla 1 päivän tammikuuta 1998 jälkeen syntyneillä 1 kohdassa tarkoitetulla kahdella korvamerkillä merkityillä nautaeläimillä saadaan käydä yhteisön sisäistä kauppaa 1 päivään maaliskuuta 1999 asti, jos nämä korvamerkit täyttävät vaatimukset ja kuuluvat neuvoston direktiivin 92/102/(ETY) (*) 3 kohdan mukaisesti ilmoitettuun kansalliseen varastoon.
Tämän kohdan tarkoittama toinen korvamerkki saa Portugalissa ja Saksassa olla 4 kohdan säännösten mukainen.
(*) EYVL L 355, 5.12.1992, s. 32"
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä syyskuuta 1998.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä lokakuuta 1998.